A SZER adásai a forradalom idején ellentétesek voltak az amerikai kormányzat azon hivatalos álláspontjával, hogy meg kell előzni a szovjet katonai intervenciót, és tárgyalásokkal kell megvalósítani Magyarország függetlenségét. John Foster Dulles külügyminiszter és Dwight D. Eisenhower elnök tudatában voltak annak, hogy a forradalmároknak nincs esélyük a győzelemre, de ezt a rádió nem közölte – bár nyilvánvalóan megtette volna, ha erre utasítást kap. Korábban, az 1953-as keletnémet felkelés idején a RIAS nevű, oda sugárzó amerikai propagandaadó arra szólította fel az ottani felkelőket, hogy engedelmeskedjenek a szovjeteknek és kerüljék el az összecsapásokat. A másfajta magyarországi gyakorlat oka az lehetett, hogy az amerikai kormányközöknek legalábbis egy része a Szovjetunió visszaszorítása szempontjából célszerűnek tartotta a budapesti fegyveres harc ösztönzését, különösen akkor, ha azt később hitelesen le lehetett tagadni. A „hiteles letagadhatóság elve” ("plausible deniablity") az amerikai lélektani hadviselés igen fontos eleme volt.